Ίταλο Μπάλμπο

Ο Ίταλο Μπάλμπο (ιταλ. Italo Balbo, 6 Ιουνίου 1896 – 28 Ιουνίου 1940) ήταν Ιταλός φασίστας πολιτικός, ηγέτης των Μελανοχιτώνων, που διετέλεσε Αρχιπτέραρχος, Γενικός Κυβερνήτης της Ιταλικής Λιβύης και Αρχιστράτηγος της ιταλικής Βόρειας Αφρικής. Χάρη στην ηλικία του, αρκετοί τον θεωρούσαν πιθανό διάδοχο του δικτάτορα Μπενίτο Μουσολίνι, που ήταν 13 χρόνια μεγαλύτερος του Μπάλμπο.

Μετά τη συμμετοχή του στον Α΄ Παγκόσμιο Πόλεμο, ο Μπάλμπο έγινε ο βασικός οργανωτής του Εθνικού Φασιστικού Κόμματος στην ιδιαίτερη πατρίδα του, τη Φερράρα. Νεαρός ακόμα, υπήρξε ένας από τους «κουαντρουμβιράτους», τους 4 βασικούς «αρχιτέκτονες» (Quadrumviri del Fascismo) της Πορείας προς τη Ρώμη, που έφερε τον Μουσολίνι και το Φασιστικό Κόμμα στην εξουσία το 1922, μαζί με τους Μικέλε Μπιάνκι, Εμίλιο Ντε Μπόνο και Τσέζαρε Μαρία Ντε Βέκκι. Από το 1926 ο Μπάλμπο ξεκίνησε το έργο της δημιουργίας της ξεχωριστής από τον Στρατό Ξηράς Ιταλικής Βασιλικής Αεροπορίας (Regia Aeronautica), ενώ είχε και ηγετικό ρόλο στη διάδοση της αεροπορίας στην Ιταλία και τη διαφήμιση της ιταλικής πολιτικής αεροπορίας στον υπόλοιπο κόσμο. Το 1933, ίσως για να ελαφρυνθούν οι εντάσεις προς το πρόσωπό του στην Ιταλία, τού ανατέθηκε η διοίκηση της αποικίας της Ιταλικής Λιβύης, στην οποία και διέμεινε το υπόλοιπο της ζωής του. Κατά την Κρίση της Αβησσυνίας συνέλαβε το σχέδιο και ανέπτυξε ιταλικές δυνάμεις τον Σεπτέμβριο του 1935 στα σύνορα προκειμένου να εισβάλει στην αγγλοκρατούμενη τότε Αίγυπτο και το Σουδάν, αλλά ο Μουσολίνι έκρινε το σχέδιο αυτό υπερβολικά φιλόδοξο.

Ο Μπάλμπο δεν ήταν αντισημίτης και μαζί με μια μειοψηφία των κορυφαίων φασιστών αντιτέθηκε στη συμμαχία της Ιταλίας με τη ναζιστική Γερμανία που προώθησε ο Μουσολίνι.Di Scala, Italy: From Revolution to Republic, 1700 to the Present, p. 234. Στις αρχές του Β΄ Παγκόσμιου Πολέμου ο Μπάλμπο σκοτώθηκε σε ηλικία μόλις 44 ετών από φίλια πυρά όταν το αεροπλάνο του καταρρίφθηκε πάνω από το Τομπρούκ από ιταλικά αντιαεροπορικά πυρά που το πέρασαν για βρετανικό.Taylor, Blaine: Fascist Eagle: Italy's Air Marshal Italo Balbo

Παραπομπές

Κατηγορία:Ιταλοί φασίστες
Κατηγορία:Ιταλική Λιβύη